Det kan være svært at udpege højdepunkter, når man rejser rundt i verden i eget fly, køber nye Porscher og spiser på nogle af verdens bedste restauranter. Alligevel er det en vinterjakke og et par sejlture med familien, som Jens Stausholm, medejer af Aarhus Lufthavn, fremhæver i 2019.

Annonce

AARHUS: Hvad har været dit største arbejdsrelaterede højdepunkt i år? Arbejdsmæssigt må det absolutte højdepunkt være at vi hos JS World Media har opfundet en interaktiv brochure. Det er verdens bedste onlinebrochure. Vi er kommet med noget til vores kunder, de gik og drømte om, men som ikke var på markedet, og godt nok har den været mange år undervejs, men nu kan vi gøre en kæmpe forskel for både vores kollegaer, men særligt for vores kunder. Hvad har været dit største højdepunkt i år privat? Det har været alle de fantastiske sejlture, jeg har haft på vandet med mine børn. Jeg har fået en 'Sea Legs Boat' - en båd med hjul - så jeg kan køre direkte fra min have, ned over stranden og ud på vandet. Nogle dage har vi sejlet ud omkring klokken fire eller fem om morgenen for at se solopgangen på havet eller sejlet en tur rundt om Tunø og så hjem på arbejde og i skole. Og så har jeg taget 20 kilo på, efter jeg er stoppet på mit cykelhold. Så nu kan jeg ikke købe tøj i butikker mere, men får det skræddersyet, fordi ingen laver tøj til pæreformede mænd. Men så fandt jeg til gengæld verden fedeste vinterjakke i New York, og det gjorde mig sgu glad.

Vi vil lave verdens første VIP-lufthavn for alle. Der skal være fodboldbane til teenagere i kælderen, rutschebane for de små fra 1. etage og ned til stuen. Vi skal have den bedste restaurant, bedste øl, bedste vin, og det er et kæmpe sats. Jens Stausholm, medejer af Aarhus Lufthavn.

Hvad har været din største udfordring i år privat? Jeg har verdens bedste familie. Udfordringer har jeg på arbejde, ikke derhjemme. Men jeg savner at komme tilbage på mit cykelhold, Team Aarhus, og alle de fantastiske mennesker på det. Så udfordringen har været, at jeg ikke har fået det prioriteret i min hverdag. Jeg har ikke kunne gå på det kompromis. Hvad har været din største arbejdsrelaterede udfordring i år? At købe sig ind i Aarhus Lufthavn har nok været den største erhvervsmæssige udfordring, jeg har taget. Jeg har siddet i bestyrelsen i mange år, men nu har jeg smidt 30 millioner kroner i lufthavnen og indsat en ny direktør og lagt en ny strategi. Vigtig for Østjylland og østjyderne. Jeg har følt et ansvar for byen, men alle mennesker har også en mening om lufthavnen, og det var noget nyt. Vi vil lave verdens første VIP-lufthavn for alle. Hele lufthavnen bliver lækker. Der skal være fodboldbane til teenagere i kælderen, rutsjebane for de små fra første etage og ned til stuen. Vi skal have den bedste restaurant, bedste øl, bedste vin, og det er et kæmpe sats.

Hvad vil du huske året 2019 for? Hvor fantastisk det har været at verdensmålene er kommet på dagsordenen. At vi nu snakker energi og klima. Jeg vil tænke tilbage på 2019 som et skelsættende år for Europa på det punkt. Skelsættende for Danmark, at klimaet er sat reelt højt på agendaen. Det er en gamechanger i arbejdslivet og i privatlivet, og det kommer til at få stor betydning for vores liv i fremtiden. Det er første gang nogensinde, at der er sat politisk handling bag ordene. Hvad forventer du af 2020? Vi kommer til at se en lufthavn tage form og få en rigtig flot vækst. At vi ser et nyt hotel skyde op, og at de mål, vi har sat os og som vi skal nå, bliver indløst. Der er en masse nye byggeprojekter, hvor jeg håber, vi når at komme så langt, som vi gerne vil. Jeg vil glæde mig til at følge med i alt, der kommer til at foregå derude.

Jens Stausholm Født i 1973 i Aarhus og bor i Risskov sammen med sin kone og børn. Han er ejer af JS World Media og medejer af Aarhus Lufthavn. JS World Media laver interaktive brochurer, der kan målrettes specifikt til modtagerne. Han har i mange år været bestyrelsesmedlem i lufthavnen, inden han blev medejer. I år investerede han, som den første private investor, 30 millioner kroner i Aarhus Lufthavn.